[{"text_idx": "#000001", "text": "Finfine, alvenas la printempo, almenau\u0306 lau\u0306 la kalendaro -- kaj kun g\u0302i c\u0302iuj belaj\u0302oj, kiuj ekvivigas ne nur la naturon, sed ankau\u0306 la homojn. G\u0302i alportas g\u0302ojon kaj plezuron al c\u0302iuj."}, {"text_idx": "#000002", "text": "Pasko estas festo kiu forgesigas pri la longa malvarma vintro. La printempon ni festas buntkolore. Ni adaptas log\u0302ejon al tiu c\u0302i plej bela jarsezono kiu alportas plifortigitajn sunradiojn, verdig\u0302antan kaj ekflorantan naturon kaj gajan birdkantadon."}, {"text_idx": "#000003", "text": "Al la printempo senpripense apartenas pasko-ovoj, diversaj bakitaj\u0302oj, dekoraj\u0302oj, specialaj kuir-receptoj, bondezirkartoj. La tradician atmosferon donas la fres\u0302bakita \"s\u0302afokuko\". Oni devas substreki, ke la simbolo de tiu c\u0302i festo restas la paska kuniklo, kolorigitaj ovoj, specialaj kukoj kaj la tradicia branc\u0302-vipo per kiu knaboj frap(et)as knabinojn por ke ili estu viglaj dum la tuta jaro. Reciproke la knaboj ricevas koloran rubandon kaj pentritajn ovojn."}, {"text_idx": "#000004", "text": "Ni notu ke tiu c\u0302i vipo plektita el salikbranc\u0302oj povas esti anstatau\u0306ita en certaj regionoj per iuspeco de forta dus\u0302o. En tiu c\u0302i kazo, junuloj fres\u0302igas junulinojn per akvo au\u0306 per parfumo, ricevante kompense kolorigitajn ovojn kaj krome glason da \"slivovice\", fama morava brando el prunoj, kiu scias vivigi spiriton kaj doni bonhumoron al c\u0302iuj."}, {"text_idx": "#000005", "text": "Ni ne forgesu pri alia kutimo, speciale en suda Bohemio. C\u0302iuj kiuj renkontig\u0302as dum la paska lundo dirita rug\u0302a, dispartigas malmole kuiritajn ovojn por sin retrovi en bona humoro kaj sanstato sekvan jaron dum la sama okazo."}, {"text_idx": "#000006", "text": "C\u0302efe ni ne preterlasu la infanojn al kiuj oni ofertas la tradician c\u0302okoladan \"Pasko-kuniklon\". Ili kun la plej granda plezuro gustumas ovojn au\u0306 diversajn c\u0302okoladajn figuretojn, marcipanon, kuketojn kaj c\u0302iujn aliajn bongustajn dolc\u0302aj\u0302ojn kiujn ili ricevas post kantado kaj post prezentado de bondeziroj."}]